**VŠEOBECNE ZÁVÄZNÉ NARIADENIE OBCE LASTOVCE**

**č.: 4/2016**

**o nakladaní s komunálnymi odpadmi a drobnými stavebnými odpadmi**

Obecné zastupiteľstvo v Lastovciach sa podľa ustanovenia § 6 ods. 1 a § 11 ods. 4 písm. g) zákona č. 369/1990 Zb. o obecnom zriadení v znení neskorších predpisov a podľa ustanovenia § 81 ods. 8 zákona č. 79/2015 Z. z. o odpadoch a o zmene a doplnení niektorých zákonov (ďalej len „zákon o odpadoch“) uznieslo na tomto všeobecne záväznom nariadení (ďalej len "VZN"):

**I.ČASŤ**

**ÚVODNÉ USTANOVENIA**

**Článok 1**

**Predmet a pôsobnosť nariadenia**

1. Toto VZN upravuje spôsob nakladania s komunálnymi odpadmi a s drobnými stavebnými odpadmi na území obce Lastovce
2. Toto nariadenie je záväzné pre všetky fyzické osoby, fyzické osoby - podnikateľov a právnické osoby, ktoré sa zúčastňujú na nakladaní s komunálnymi odpadmi a s drobnými stavebnými odpadmi pochádzajúcimi z územia obce a na nakladaní aj s inými odpadmi, ak tak určuje osobitný predpis (§ 80, § 81 zákona o odpadoch).
3. Každá fyzická osoba, fyzická osoba - podnikateľ a právnická osoba je povinná zapojiť sa do systému zberu komunálnych odpadov v obci.

**Článok 2**

**Účel a cieľ odpadového hospodárstva obce**

* 1. Účelom odpadového hospodárstva obce Lastovce (ďalej len „obec“) je zabezpečenie súboru činností zameraných na nakladanie s komunálnymi odpadmi a drobnými stavebnými odpadmi v súlade s osobitným predpisom (§ 3, § 80 - § 82 zákona o odpadoch).
  2. Cieľom odpadového hospodárstva obce je vytvorenie funkčného miestneho systému nakladania s komunálnym odpadom v súlade s hierarchiou odpadového hospodárstva, ktorá stanovuje záväzné poradie týchto priorít:
  3. predchádzanie vzniku odpadu,
  4. príprava na opätovné použitie,
  5. recyklácia,
  6. iné zhodnocovanie, napríklad energetické zhodnocovanie,
  7. zneškodňovanie.

**II.ČASŤ**

**ZÁKLADNÉ USTANOVENIA**

**Článok 3**

**Základné pojmy**

1. **Odpad** je hnuteľná vec alebo látka, ktorej sa jej držiteľ zbavuje, chce sa jej zbaviť alebo je v súlade so zákonom o odpadoch alebo osobitnými predpismi povinný sa jej zbaviť (§ 2 ods. 1 zákona o odpadoch).
2. **Komunálne odpady** sú odpady z domácnosti vznikajúce na území obce pri činnosti fyzických osôb a odpady podobných vlastností a zloženia, ktorých pôvodcom je právnická osoba alebo fyzická osoba - podnikateľ, okrem odpadov vznikajúcich pri bezprostrednom výkone činností tvoriacich predmet podnikania alebo činnosti právnickej osoby alebo fyzickej osoby - podnikateľa; za odpady z domácnosti sa považujú aj odpady z nehnuteľností slúžiacich fyzickým osobám na ich individuálnu rekreáciu, napríklad zo záhrad, chát, chalúp, alebo na parkovanie alebo uskladnenie vozidla používaného pre potreby domácnosti, najmä z garáži, garážových stojísk a parkovacích stojísk. Komunálnymi odpadmi sú aj všetky odpady vznikajúce v obci pri čistení verejných komunikácií a priestranstiev, ktoré sú majetkom obce alebo v správe obce, a taktiež pri údržbe verejnej zelene vrátane parkov a cintorínov, ktoré sú majetkom obce alebo v správe obce a ďalšej zelene na pozemkoch fyzických osôb (§ 80 ods.1 zákona o odpadoch).
3. **Drobným stavebným odpadom** sú odpady z bežných udržiavacích prác (§ 55 ods. 2 písm. b) a c), § 56 písm. h) zákona č. 50/1976 Zb. o územnom plánovaní a stavebnom poriadku v znení neskorších predpisov) vykonávaných fyzickou osobou alebo pre fyzickú osobu, za ktorý sa platí miestny poplatok za komunálne odpady a drobné stavebné odpady (§ 80 ods. 5 zákona o odpadoch) najmä úlomky betónu, zvyšky tehál, obkladačiek, dlaždíc a keramiky, vrátane keramických zriaďovacích predmetov (umývadlá, toalety), zvyšky zeminy a kameniva, stavebné materiály obsahujúce škvaru, pórobetón a pod.
4. **Zmesový komunálny odpad** je nevytriedený komunálny odpad alebo komunálny odpad po vytriedení zložiek komunálneho odpadu (§ 80 ods.4 zákona o odpadoch).
5. **Zložka komunálnych odpadov** je ich časť, ktorú možno mechanicky oddeliť a zaradiť ako samostatný druh odpadu. Zložka komunálneho odpadu sa považuje za vytriedenú, ak neobsahuje iné zložky komunálneho odpadu alebo iné nečistoty, ktoré možno zaradiť ako samostatné druhy odpadov (§ 80 ods.2 zákona o odpadoch).
6. **Biologicky rozložiteľný odpad** je odpad, ktorý je schopný rozložiť sa anaeróbnym spôsobom alebo aeróbnym spôsobom, ako je najmä odpad z potravín, odpad z papiera a lepenky, odpad zo záhrad a parkov (§ 2 ods.6 zákona o odpadoch).
7. **Biologicky rozložiteľné komunálne odpady** sú všetky druhy biologicky rozložiteľných odpadov, ktoré je možné zaradiť do skupiny 20 Komunálne odpady podľa Katalógu odpadov (§2 ods. 8 zákona o odpadoch); sú to najmä odpady zo zelene, zemina a kamenivo, drevo, odpad z potravín, kuchynský odpad z domácností a reštauračný odpad, jedlé oleje a tuky, odpady z papiera a lepenky.
8. **Odpad zo zelene, časť biologicky rozložiteľných odpadov** (ďalej len „odpad zo zelene“) je odpad, ktorý vzniká pri údržbe verejnej zelene vrátane parkov a cintorínov, ktoré sú majetkom obce alebo v ich správe a ďalšej zelene na pozemkoch fyzických osôb (napr. tráva, burina, konáre z orezov stromov a kríkov, korene, lístie, plody stromov a kríkov, neupotrebiteľné zvyšky úrody, vianočné stromčeky, odpad z trhovísk).
9. **Biologicky rozložiteľný kuchynský odpad a reštauračný odpad**, vrátane odpadu z potravín a jedlých olejov a tukov sa delí podľa pôvodcov na odpad pochádzajúci od fyzických osôb z domácností, za ktorý zodpovedá obec a na odpad pochádzajúci z prevádzkovania reštaurácií, zo stravovacích zariadení, za ktorý zodpovedá právnická osoba (napr. kuchyne, reštaurácie, školské kuchyne, stravovacie zariadenia domovov sociálnych služieb, stravovacie prevádzky zdravotníckych zariadení, bufety, stánkový predaj stravy a pod.), (ďalej len „prevádzkovateľ kuchyne“).
10. **Obalom** je výrobok, ktorý sa používa na balenie tovaru, jeho ochranu, manipuláciu s ním, dodávanie a prezentáciu, od surovín po výrobky, od výrobcu po používateľa alebo spotrebiteľa, ktorý spĺňa kritériá podrobnejšie definujúce obal; za obaly sa považujú aj nevratné časti obalov používané na tie isté účely (§ 52 ods. 3 zákona o odpadoch).
11. **Neobalový výrobok** je výrobok, ktorý nie je obalom alebo nie je určený na balenie a ktorý je možné zaradiť do skupín výrobkov z plastov, papiera a lepenky, skla a viacvrstvových kombinovaných materiálov a odpad, z ktorého bude tvoriť súčasť komunálneho odpadu (§ 73 ods.3 zákona o odpadoch).
12. **Elektroodpad z domácností** je elektroodpad, ktorý pochádza z domácností fyzických osôb a z obchodných, priemyselných, inštitucionálnych a iných zdrojov, ktorý je svojim zložením, charakterom a množstvom podobný tomu, ktorý pochádza z domácností fyzických osôb; odpad z elektrozariadení, ktoré pravdepodobne budú používať domácnosti a iní používatelia ako domácnosti, sa vždy považuje za elektroodpad z domácností (§ 32 ods.7 zákona o odpadoch).
13. **Objemný odpad** je taký komunálny odpad, ktorý svojimi rozmermi alebo charakterom nie je možné umiestniť do nádoby na zmesový komunálny odpad (napr. nábytok a jeho časti, sanita, koberce, tabuľové sklo, okná, dvere a pod.).
14. **Odpad z domácností s obsahom škodlivých látok** je taký komunálny odpad, ktorý má aspoň jednu nebezpečnú vlastnosť podľa osobitného predpisu a jeho umiestnenie do nádob na zmesový komunálny odpad alebo na triedené zložky je zakázané.
15. **Triedený zber komunálnych odpadov** je činnosť, pri ktorej sa oddelene zbierajú zložky komunálnych odpadov (§ 80 ods. 3 zákona o odpadoch).
16. **Kalendárový zber** je zber oddelene zbieranej zložky komunálneho odpadu v určenom čase. Tento zber spočíva v pristavení vozidla alebo zberných nádob v určitom čase najviac na jeden deň, pričom obec o tomto zbere vopred informuje obyvateľov min. prostredníctvom webovej stránky a úradnej tabule obce.
17. **Množstvový zber** je zber zmesových komunálnych odpadov a drobných stavebných odpadov, pri ktorom ich pôvodca platí miestny poplatok za komunálne odpady a drobné stavebné odpady ustanovený podľa osobitného predpisu (zákon č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších predpisov) vo výške, ktorá je priamo úmerná množstvu týchto odpadov vyprodukovaných pôvodcom odpadu za daný čas.
18. **Zber odpadu** (vrátane mobilného) je zhromažďovanie odpadu od inej osoby vrátane jeho predbežného triedenia a dočasného uloženia odpadu na účely prepravy do zariadenia na spracovanie odpadov (§ 3 ods. 5 zákona o odpadoch).
19. **Výkup odpadu** (vrátane mobilného) je zber odpadu, ak je odpad odoberaný právnickou osobou za dohodnutú cenu alebo inú protihodnotu (§ 3 ods. 6 zákona o odpadoch).
20. **Zberný dvor** je zariadenie na zber komunálnych odpadov a drobných stavebných odpadov zriadené obcou. Obec Lastovce zberný dvor nevlastní, ani neprevádzkuje.
21. **Oddelene zbierané zložky komunálneho odpadu** patriace do vyhradeného prúdu odpadu sú odpady z výrobku patriaceho do skupiny výrobkov - elektrozariadenia, batérie a akumulátory, obaly - papier, sklo, plasty, kovy a neobaly, na ktoré sa vzťahuje rozšírená zodpovednosť výrobcu.
22. **Zberné miesto elektroodpadu a použitých prenosných batérií a akumulátorov** je miesto určené na základe zmluvy s výrobcom elektrozariadení, organizáciou zodpovednosti výrobcov zastupujúcou výrobcov elektrozariadení, batérií a akumulátorov, alebo treťou osobou (len pre batérie a akumulátory) zriadené na dostupnom mieste, v blízkosti konečného používateľa, kde môže konečný používateľ bezplatne odovzdať veľmi malý elektroodpad (vonkajší rozmer je menší ako 25 cm), elektroodpad zo svetelných zdrojov alebo použité prenosné batérie a akumulátory do nádoby určenej na tento účel; zberné miesto nie je miesto, kde sa vykonáva spätný zber elektroodpadu a batérií a akumulátorov (§ 32 ods. 25 zákona o odpadoch).
23. **Spätný zber elektroodpadu** je odobratie elektroodpadu z domácností od jeho držiteľa priamo distribútorom elektrozariadenia
    1. pri predaji nového elektrozariadenia na výmennom základe kus za kus, bez požadovania poplatku alebo inej služby, ak odovzdávaný elektroodpad pochádza z elektrozariadenia rovnakej kategórie a je rovnakého funkčného určenia ako predávané elektrozariadenie,
    2. v prípade veľmi malého elektroodpadu a elektroodpadu zo svetelných zdrojov bezplatne a bez povinnosti zakúpiť si elektrozariadenie, vykonávané v maloobchodnej predajni, ktorej predajná plocha vyhradená elektrozariadeniam je aspoň 400 m2, alebo v jej bezprostrednej blízkosti. (§ 32 ods. 23 zákona o odpadoch).
24. **Pôvodca odpadu** - je každý pôvodný pôvodca, ktorého činnosťou odpad vzniká alebo ten, kto vykonáva úpravu, zmiešavanie alebo iné úkony s odpadmi, ak ich výsledkom je zmena povahy alebo zloženia týchto odpadov (§ 4 ods. 1 zákona o odpadoch).
25. **Držiteľ odpadu** - je pôvodca odpadu alebo osoba, ktorá má odpad v držbe (§ 4 ods. 2 zákona o odpadoch).
26. **Organizácia zodpovednosti výrobcov** vytvára, financuje, prevádzkuje a udržiava funkčný systém združeného nakladania s vyhradeným prúdom odpadu, vrátane zabezpečenie zberu a spracovania vyhradeného prúdu odpadu, prípravy na opätovné použitie, recykláciu a úhrady nákladov triedeného zberu oddelene zbieranej zložky komunálneho odpadu patriacej do vyhradeného prúdu odpadu, vrátane zberu a vytriedenia týchto zložiek na zbernom dvore.
27. **Zberová spoločnosť** je spoločnosť vykonávajúca na území obce najmä zber, mobilný zber a prepravu komunálnych odpadov, triedených zložiek, biologicky rozložiteľných komunálnych odpadov, okrem kuchynského a reštauračného odpadu od prevádzkovateľa kuchyne, jedlých olejov a tukov a elektroodpadov z domácností.

**Článok 4**

**Všeobecné pravidlá pre nakladanie s komunálnymi odpadmi a drobnými stavebnými odpadmi**

* 1. Za nakladanie s komunálnymi odpadmi, ktoré vznikli na území obce a s drobnými stavebnými odpadmi, ktoré vznikli na území obce, zodpovedá obec, ak osobitný predpis nestanovuje inak.
  2. Náklady na zabezpečenie zberných nádob na triedený zber zložiek komunálneho odpadu, pri ktorých sa uplatňuje rozšírená zodpovednosť výrobcov, znáša výrobca vyhradeného výrobku, príslušná organizácia zodpovednosti výrobcov alebo tretia osoba.
  3. Náklady na zabezpečenie zberných nádob na triedený zber zložiek komunálnych odpadov, pri ktorých sa neuplatňuje rozšírená zodpovednosť výrobcov, znáša obec a môže ich zahrnúť do miestneho poplatku za komunálne odpady a drobné stavebné odpady.
  4. Náklady na činnosti nakladania so zmesovým komunálnym odpadom a biologicky rozložiteľným komunálnym odpadom a náklady spôsobené nedôsledným triedením oddelene zbieraných zložiek komunálneho odpadu, na ktoré sa vzťahuje rozšírená zodpovednosť výrobcov, hradí obec z miestneho poplatku za komunálne a drobné stavebné odpady.
  5. Náklady triedeného zberu oddelene zbieranej zložky komunálneho odpadu patriacej do vyhradeného prúdu odpadu, vrátane zberu a vytriedenia týchto zložiek na zbernom dvore, znášajú výrobcovia vyhradených výrobkov, organizácie zodpovednosti výrobcov alebo tretie osoby, ktorí zodpovedajú za nakladanie s vyhradeným prúdom odpadu v obci.

**Článok 5**

**Triedený zber zložiek komunálneho odpadu patriacich do vyhradeného prúdu odpadu**

1. Oddelene zbieranou zložkou komunálneho odpadu patriacej do vyhradeného prúdu sa rozumie:
   1. elektroodpad z domácností,
   2. odpady z obalov – papier, sklo, plasty, kovy,
   3. odpady z neobalov – papier, plast, sklo.
2. Za vytvorenie, financovanie, prevádzkovanie a udržiavanie funkčného systému združeného nakladania s oddelene zbieranými zložkami komunálneho odpadu patriacej do vyhradeného prúdu zodpovedá zmluvná organizácia zodpovednosti výrobcov.
3. Ak budú fyzické osoby - občania riadne triediť komunálny odpad a tým znižovať množstvo zmesového komunálneho odpadu, môže mať daná skutočnosť vplyv na prehodnotenie zníženia nákladov obce na nakladanie s komunálnym odpadom a na úpravu výšky miestneho poplatku za komunálne odpady. Zároveň musí byť dodržaná čistota vytriedeného odpadu.

**Článok 6**

**Zber, preprava komunálneho odpadu a jeho zložiek, vrátane výkupu a mobilného zberu**

* 1. Vykonávať na území obce zber a výkup, vrátane mobilného zberu a prepravu komunálnych odpadov, s výnimkou biologicky rozložiteľného kuchynského a reštauračného odpadu od prevádzkovateľa kuchyne, môže obec sama alebo ten, kto má uzatvorenú zmluvu na vykonávanie tejto činnosti s obcou; to sa nevzťahuje na distribútorov vykonávajúcich spätný zber a zber prostredníctvom zberného miesta použitých prenosných batérií a akumulátorov.
  2. Ak ide o zber odpadov z obalov a odpadov z neobalových výrobkov, vykonávať ich zber na území obce môže len ten, kto má okrem zmluvy s obcou uzatvorenú aj zmluvu s organizáciou zodpovednosti výrobcov, s ktorou obec uzavrela zmluvu pre prevádzkovanie systému združeného nakladania s odpadmi z obalov a s odpadmi z neobalových výrobkov.

**Článok 7**

**Povinnosti pôvodcov a držiteľov odpadov**

* 1. Pôvodca komunálneho odpadu a drobného stavebného odpadu je povinný:
  2. nakladať alebo inak s nimi zaobchádzať v súlade s týmto VZN,
  3. zapojiť sa do systému zberu komunálneho odpadu v obci,
  4. užívať zberné nádoby zodpovedajúce systému zberu komunálneho odpadu v obci,
  5. ukladať komunálny odpad alebo ich oddelené zložky a drobný stavebný odpad na účely ich zberu na miesta určené obcou a do zberných nádob zodpovedajúcich systému zberu komunálneho odpadu v obci,
  6. používať na uloženie zmesového komunálneho odpadu iba nádobu patriacu k nehnuteľnosti kde býva, zakazuje sa vhadzovať zmesový komunálny odpad do zberných nádob určených pre iných účastníkov systému zberu,
  7. dbať, aby zberné nádoby boli v prevádzkyschopnom stave, ponechať ich na stanovisku, chrániť ich pred poškodením a odcudzením,
  8. platiť obci miestny poplatok za komunálny odpad a drobný stavebný odpad,

**Článok 8**

**Program odpadového hospodárstva**

má Obec Lastovce spracovaný v rámci Združenia obcí pre zber a separáciu odpadov Zemplín, n. o. Cejkov.

* 1. Program odpadového hospodárstva je programový dokument, ktorý sa vypracúva pre určenú územnú oblasť v súlade s hierarchiou a cieľmi odpadového hospodárstva obsahujúci analýzu súčasného stavu odpadového hospodárstva tejto územnej oblasti a opatrenia, ktoré je potrebné prijať na zlepšenie environmentálne vhodnej prípravy na opätovné použitie, recyklácie, zhodnocovania a zneškodňovania odpadu, ako aj hodnotenie, ako bude program podporovať plnenie týchto cieľov a ustanovení tohto zákona.
  2. Obec je povinná vypracúvať vlastný Program odpadového hospodárstva obce (ďalej len „POH“).
  3. Obec je pri zostavovaní a aktualizovaní POH oprávnená bezplatne požadovať od každého, kto je držiteľom komunálnych odpadov alebo drobných stavebných odpadov alebo nakladá s komunálnymi odpadmi alebo drobnými stavebnými odpadmi na jej území, informácie potrebné na zostavenie a aktualizáciu POH.
  4. Obec zverejní svoj POH do 30 dní od jeho schválenia na svojom webovom sídle.
  5. Pôvodca odpadu, ktorý je právnickou osobou alebo fyzickou osobou - podnikateľom a podniká na území obce je povinný dodržiavať schválený POH.

**Článok 9**

**Všeobecné zákazy**

* 1. Zakazuje sa iné nakladanie s komunálnym odpadom a drobným stavebným odpadom ako je určené zákonom o odpadoch a týmto VZN, a to najmä:
  2. uložiť alebo ponechať odpad na inom mieste než na mieste na to určenom alebo určenom obcou,
  3. uložiť do zberných nádob určených obcou na zber zmesového komunálneho odpadu iný odpad ako zmesový komunálny odpad,
  4. uložiť do zberných nádob určených na triedený zber komunálneho odpadu, iný druh odpadu ako ten, pre ktorý je zberná nádoba určená,
  5. zhodnotiť alebo zneškodniť komunálny odpad a drobný stavebný odpad, inak ako v súlade s osobitným predpisom (zákon o odpadoch) a týmto VZN,
  6. vlastníkovi, správcovi alebo nájomcovi nehnuteľnosti konať v rozpore s povinnosťou oznámiť nezákonné umiestnenie odpadu na jeho nehnuteľnosti,
  7. zmiešavať elektroodpad z domácností s inými zložkami komunálneho odpadu,
  8. nakladať s odpadovými pneumatikami inak ako ich odovzdať distribútorovi pneumatík,
  9. ukladať oddelene vyzbierané zložky komunálneho odpadu, na ktoré sa uplatňuje rozšírená zodpovednosť výrobcov, a vytriedený biologicky rozložiteľný komunálny odpad na skládku odpadov, okrem nezhodnotiteľných odpadov po dotriedení,
  10. nakladať alebo zaobchádzať s komunálnymi odpadmi a drobnými stavebnými odpadmi inak ako v súlade s týmto VZN,
  11. užívať zberné nádoby nezodpovedajúce systému zberu komunálnych odpadov v obci,
  12. ukladať zmesový komunálny odpad, oddelene zbierané zložky komunálneho odpadu a drobné stavebné odpady na účely ich zberu na iné miesta než určené obcou a do iných zberných nádob než zodpovedajú určenému systému zberu komunálnych odpadov v obci,
  13. vykonávať na území obce zber, vrátane mobilného zberu, a prepravu komunálnych odpadov, s výnimkou biologicky rozložiteľného kuchynského a reštauračného odpadu od prevádzkovateľa kuchyne, bez uzatvorenej zmluvy na vykonávanie tejto činnosti s obcou,
  14. prevádzkovateľovi kuchyne, držiteľovi komunálneho odpadu a držiteľovi drobného stavebného odpadu alebo tomu, kto nakladá s komunálnymi odpadmi alebo s drobnými stavebnými odpadmi na území obce konať inak ako poskytnúť pravdivé a úplné informácie súvisiace s nakladaním s komunálnymi odpadmi a drobnými stavebnými odpadmi,
  15. vyberať komunálny odpad alebo jeho jednotlivé vytriedené zložky zo zberných nádob, kontajnerov alebo odpadových vriec osobami neoprávnenými na nakladanie s nimi,
  16. znečisťovať určené stanovištia a ich okolie,
  17. ukladať do odpadových nádob, kontajnerov alebo odpadových vriec tlejúci alebo žeravý odpad,
  18. ukladať objemný odpad, drobný stavebný odpad a oddelene vytriedený odpad z domácností s obsahom škodlivých látok na stanovištiach vyhradených na zber komunálnych odpadov v mieste ich vzniku,
  19. vhadzovať drobný stavebný odpad do zberných nádob určených pre iných účastníkov systému zberu,
  20. spaľovať komunálny odpad na voľnom priestranstve a vo vykurovacích zariadeniach v domácnostiach,
  21. zneškodňovať spaľovaním biologicky rozložiteľný odpad s výnimkou prípadu, na ktorý bol vydaný súhlas podľa osobitného predpisu (§ 97 ods. 1 písm. b) zákona o odpadoch),
  22. ukladať biologicky rozložiteľný odpad do zberných nádob na zmesový komunálny odpad, ukladať ho vedľa týchto nádob alebo ho spaľovať.

**III.ČASŤ**

**SYSTÉM ZBERU A NAKLADANIA S JEDNOTLIVÝMI DRUHMI ODPADU**

**Článok 10**

**Nakladanie so zmesovým komunálnym odpadom**

* 1. Zmesový komunálny odpad (ZKO) sa v zmysle Katalógu odpadov zaraďuje pod katalógové číslo: 20 03 01 - zmesový komunálny odpad - O.
  2. Na území obce sa zavádza zber zmesového komunálneho odpadu pre:
* fyzické osoby - občanov, ktorí majú v obci trvalý pobyt alebo prechodný pobyt, alebo ktorí sú na území obce oprávnení užívať alebo užívajú nehnuteľnosť,
* fyzické osoby - podnikateľov a právnické osoby, ktorí majú sídlo alebo prevádzku na území obce.
  1. Na území obce sa uplatňuje nasledovný systém zberu zmesového komunálneho odpadu :
* paušálny odvozový zber odpadov z domácností - potrebný počet a typ zberných nádob je umiestnený pri každom rodinnom a bytovom dome, zber odpadov sa uskutočňuje v pravidelných, vopred stanovených intervaloch zverejnených na webovom sídle obce a úradnej tabuli obce (ďalej len „obvyklé spôsoby oznamovania“),
* množstvový zber odpadov, ktorých pôvodcom je fyzická osoba - podnikateľ alebo právnická osoba, do vybraného typu zberných nádob a individuálne určeného intervalu odvozu, pričom sa deň odvozu musí prispôsobiť harmonogramu zvozu v danej lokalite.
  1. Zberné nádoby zodpovedajúce systému zberu zmesového komunálneho odpadu pre fyzické osoby - občanov sú:
* 110 a120 litrové zberné nádoby pre rodinné domy,
* veľkoobjemové kontajnery o objeme 7 m3 sú umiestnené na miestnych cintorínoch
* veľkoobjemové kontajnery o objeme 7 m3 je možné objednať pre drobný stavebný odpad individuálnymi stavebníkmi na OÚ.
  1. Zberné nádoby na zmesový komunálny odpad z domácností poskytuje obec na náklady obce. Tieto nádoby sú vo vlastníctve obce. K poskytnutiu zbernej nádoby na komunálny odpad z domácností je potrebná žiadosť, ktorá je zároveň potvrdením o vzniku užívacieho vzťahu medzi obcou a občanom obce ktorému bola zberná nádoba poskytnutá.
  2. Pôvodcovia zmesového komunálneho odpadu – fyzické osoby majú náklady za nakladanie so zmesovým komunálnym odpadom zahrnuté v miestnom poplatku. V danom poplatku sú zahrnuté aj náklady na zaobstaranie zbernej nádoby na zber zmesového komunálneho odpadu.
  3. Každý pôvodca je povinný používať na zmesový komunálny odpad len typ zberných nádob schválený obcou a zodpovedajúci systému zberu.
  4. Za umiestnenie zberných nádob pri rodinných domoch zodpovedajú platitelia poplatkov, pričom nádoba má byť umiestnená na pozemku vo vlastníctve platiteľa poplatku, iba v deň vývozu môže byť dočasne umiestnená na verejnom priestranstve.
  5. Umiestnenie zberných nádob v ostatných prípadoch (napr. pri bytových domoch, prevádzkach podnikateľov, v objektoch vo vlastníctve obce a pod.) sú jednotliví platitelia povinní dohodnúť so zberovou spoločnosťou.
  6. Zberné nádoby pre právnické osoby a fyzické osoby - podnikateľov sú vo vlastníctve týchto subjektov. Vlastník objektu, ktorý tento objekt užíva alebo prenajíma inej osobe je povinný zabezpečiť zbernú nádobu na komunálny odpad na vlastné náklady.
  7. Právnické osoby a fyzické osoby - podnikatelia podnikajúci na území obce, ktorí písomne požiadajú o zavedenie množstvového zberu zmesového komunálneho odpadu, ktorý sa uskutočňuje v zmysle harmonogramu zberu komunálneho odpadu, si môžu vybrať typ zbernej nádoby zodpovedajúcej systému zberu uplatňovanému v obci.
  8. Zber podľa harmonogramu zvozu, prepravu a zneškodňovanie zmesového komunálneho odpadu zabezpečuje na území obce výhradne zberová spoločnosť, s ktorou má obec uzatvorenú zmluvu na vykonávanie tejto činnosti.
  9. Harmonogram zvozu je zverejnený obvyklým spôsobom oznamovania.

**Článok 11**

**Nakladanie s objemným odpadom**

* 1. Objemné odpady sa v zmysle Katalógu odpadov zaraďuje pod katalógové číslo:

20 03 07 - objemný odpad - O.

* 1. Objemný odpad je komunálny odpad, ktorý nie je možné pre jeho rozmer a veľkosť uložiť do zberných nádob na zmesový komunálny odpad používaných na území obce (napr. starý nábytok, sedačka, koberce,...).
  2. Na území obce sa uplatňuje systém zberu a prepravy objemného odpadu na účely ich zhodnotenia alebo zneškodnenia :
* dvakrát ročne (jar a jeseň),
  1. Pre tento účel obec zabezpečí u zberovej spoločnosti umiestnenie veľkoobjemových kontajnerov na určených miestach. Obec zabezpečí informovanosť občanov v dostatočnom časovom predstihu osobitným oznamom, pričom využije obvyklé spôsoby oznamovania.
  2. V prípade nutnosti zberu objemného odpadu mimo určený harmonogram je možné realizovať zber iba samostatnou objednávkou doručenou zberovej spoločnosti, a to za úhradu.

**Článok 12**

**Nakladanie s odpadom z domácností s obsahom škodlivých látok**

* 1. Medzi odpady z domácností s obsahom škodlivých látok patria najmä: použité batérie a akumulátory, odpadové motorové a mazacie e, chemikálie, rozpúšťadlá, staré farby, lepidlá, laky, kyseliny, zásady, fotochemické látky, pesticídy a chemické prípravky na ošetrovanie rastlín a drevín, umelé hnojivá, handry a rukavice znečistené olejom, farbami, obaly znečistené nebezpečnými látkami.
  2. Zhromažďovanie a preprava odpadov s obsahom škodlivín sa uskutočňuje:
* dvakrát ročne (jar a jeseň),
  1. Pre tento účel obec zabezpečí u zberovej spoločnosti umiestnenie veľkoobjemového kontajnera na mieste určenom obcou. Obec zabezpečí informovanosť občanov v dostatočnom časovom predstihu osobitným oznamom, pričom využije obvyklé spôsoby oznamovania.

**Článok 13**

**Nakladanie s drobnými stavebnými odpadmi**

* 1. Drobné stavebné odpady sa v zmysle Katalógu odpadov zaraďujú pod katalógové číslo:

20 03 08 - drobný stavebný odpad - O

* 1. K drobnému stavebnému odpadu, ktorý vyprodukujú občania z bežných udržiavacích prác patria najmä: zmesi betónu, tehál, obkladačiek, dlaždíc, keramiky a pod.
  2. Na území obce sa zavádza množstvový zber drobných stavebných odpadov. Výška poplatku za množstvový zber drobných stavebných odpadov je určená vo všeobecne záväznom nariadení o miestnom poplatku za komunálne odpady a drobné stavebné odpady.
  3. Zhromažďovanie a preprava drobných stavebných odpadov sa uskutočňuje dvakrát ročne (jar a jeseň),
  4. Pre tento účel obec zabezpečí u zberovej spoločnosti umiestnenie veľkoobjemového kontajnera na mieste určenom obcou. Obec zabezpečí informovanosť občanov v dostatočnom časovom predstihu osobitným oznamom, pričom využije obvyklé spôsoby oznamovania.
  5. Zberné miesto na drobný stavebný odpad sa nachádza na parc. č.: 389.
  6. Občania prinesú drobný stavebný odpad na uvedené miesto v stanovený deň. Pracovník poverený Obecným úradom tento odpad odváži, prípadne určí jeho váhu na základe objemu a objemovej hmotnosti v súlade s príslušným usmernením MŽP. Podľa váhy odpadu sa vyrubí poplatok, ktorý je občan povinný v ten istý deň uhradiť na Obecnom úrade.
  7. Vykonávať zber, prepravu, zhodnocovanie a zneškodňovanie drobných stavebných odpadov môže len organizácia zodpovedná za zber drobného stavebného odpadu, ktorá má uzatvorenú zmluvu na vykonávanie tejto činnosti s obcou.
  8. Za nakladanie so stavebnými odpadmi alebo s odpadmi z demolácií, ktoré vznikli pri výstavbe, údržbe, rekonštrukcii alebo demolácii komunikácií , je zodpovedná osoba, ktorej bolo vydané stavebné povolenie a plní povinnosti držiteľa odpadov.

**Článok 14**

**Nakladanie s odpadmi z obalov a z neobalových výrobkov**

**(papier, plasty, sklo a kovy)**

* 1. Náklady na triedený zber odpadov z obalov a z neobalových výrobkov znáša do 30.júna 2016 obec.
  2. Náklady na triedený zber odpadov z obalov a z neobalových výrobkov znáša od 1. júla 2016 organizácia zodpovednosti výrobcov, s ktorou má obec uzatvorenú zmluvu.
  3. Organizácia zodpovednosti výrobcov znáša všetky náklady na zber, prepravu a triedenie odpadu z vyhradených výrobkov, vrátane zberných nádob.
  4. Organizácia zodpovednosti výrobcov nemusí uhradiť náklady na triedený zber, ak sa v ňom nachádza viac ako 50 % odpadov iných ako je odpad, na ktorý boli určené príslušné nádoby.
  5. Triedený zber odpadov z **papierových obalov a neobalových výrobkov**, ktoré sa zaraďujú v zmysle Katalógu odpadov pod katalógové číslo odpadu 20 01 01 - papier a lepenka - O, sa uskutočňuje nasledovným spôsobom:
* vrecový zber pri individuálnej bytovej zástavbe (rodinné domy) na základe schváleného harmonogramu zberu. Obec určuje na zber papiera farebne rozlíšené (modré) plastové vrecia, ktoré je potrebné v deň zberu ráno vyložiť pred bránu. Zberová spoločnosť po vyprázdnení vráti vrecia späť.

Do papiera patria najmä: noviny, časopisy, knihy, zošity, lepenka, kancelársky papier, reklamné letáky, kartón, papierové tašky, listy, papierové vrecká, papierové krabice, obálky, letáky, katalógy, plagáty, pohľadnice, baliaci papier.

Do papiera nepatria najmä: samoprepisovací a voskovaný papier, použité plienky a hygienické potreby, plastové obaly, viacvrstvové kombinované materiály, znečistený papier, mastný papier, kopírovací papier, mokrý papier, alobal.

Krabice resp. obaly z papiera musia byť poskladané a uložené do nádob na odpad tak, aby sa zmenšil ich objem a zaberali čo najmenej miesta.

* 1. Triedený zber odpadov z plastových obalov a neobalových výrobkov, ktoré sa zaraďujú v zmysle Katalógu odpadov pod katalógové číslo odpadu 20 01 39 - plasty - O, sa uskutočňuje nasledovným spôsobom:
* vrecový zber pri individuálnej bytovej zástavbe (rodinné domy) na základe schváleného harmonogramu zberu. Obec určuje na zber plastov farebne rozlíšené (žlté) plastové vrecia, ktoré je potrebné v deň zberu ráno vyložiť pred bránu. Zberová spoločnosť po vyprázdnení vráti vrecia späť.

Do plastov patria najmä: fólie, plastové obaly z domácnosti, plastové tašky, plastové vrecká, plastové vedrá, obaly od kozmetických a čistiacich prípravkov, fľaše, hračky a iné .

Do plastov nepatria najmä: podlahové krytiny, guma, plasty znečistené chemickými látkami a zvyškami jedál, plasty znečistené biologickým odpadom.

Obaly z plastov musia byť stlačené a uložené do nádob na odpad tak, aby sa zmenšil ich

objem a zaberali čo najmenej miesta.

* 1. Triedený zber odpadov zo **sklenených obalov a neobalových výrobkov**, ktoré sa zaraďujú v zmysle Katalógu odpadov pod katalógové číslo odpadu 20 01 02 - sklo - O, sa uskutočňuje nasledovným spôsobom:
* vrecový zber pri individuálnej bytovej zástavbe (rodinné domy) na základe schváleného harmonogramu zberu. Obec určuje na zber skla farebne rozlíšené plastové vrecia, ktoré je potrebné v deň zberu ráno vyložiť pred bránu. Zberová spoločnosť po vyprázdnení vráti vrecia späť.

Do skla patria najmä: sklenené fľaše, sklenené nádoby, obaly zo skla, sklenené poháre, okenné sklo.

Do skla nepatria najmä: keramika, porcelán, zrkadlá, dymové sklo, žiarovky, žiarivky, obrazovky, silne znečistené sklo (farbami, potravinami).

* 1. Triedený zber odpadov z **kovových obalov**, ktoré sa zaraďujú v zmysle Katalógu odpadov pod katalógové číslo odpadu 20 01 40 - kovy – O, sa uskutočňuje nasledovným spôsobom:
* vrecový zber pri individuálnej bytovej zástavbe (rodinné domy) na základe schváleného harmonogramu zberu. Obec určuje na zber kovov farebne odlíšené plastové vrecia, ktoré je potrebné v deň zberu ráno vyložiť pred bránu. Zberová spoločnosť po vyprázdnení vráti vrecia späť.
* triedený zber kovov sa vykonáva aj v určených zariadeniach na zber kovov, s ktorými má obec uzatvorenú zmluvu – Zberné suroviny KIMO Sečovce, prevádzka Lastovce, Školská 197.

Do kovov patria: plechovky a konzervy a iné obaly z kovov očistené o ich obsah.

Do kovov nepatria najmä: hrubo znečistené kovové obaly, obaly od farieb.

Konzervy a plechovky pred odovzdaním do nádoby je potrebné vypláchnuť, aby v nich nezostali zvyšky jedál.

* 1. Fyzické osoby – podnikatelia a právnické osoby použijú na triedený zber typ zberných nádob po dohode so zberovou spoločnosťou, pričom sa triedia rovnaké zložky komunálneho odpadu ako v prípade fyzických osôb - občanov.
  2. Harmonogram zvozu jednotlivých triedených zložiek je zverejnený obvyklým spôsobom oznamovania.

**Článok 15**

**Nakladanie s elektroodpadmi z domácností**

* 1. Elektroodpad sa v zmysle Katalógu odpadov zaraďuje pod katalógové čísla:
* 20 01 21 - žiarivky a iný odpad obsahujúci ortuť - N,
* 20 01 23 - vyradené zariadenia obsahujúce chlórfluórované uhľovodíky – N (napr. niektoré druhy chladničiek, mrazničiek alebo iné veľké spotrebiče používané na chladenie, konzervovanie a skladovanie potravín podľa vyhlášky MŽP SR č. 373/2015 Z. z.),
* 20 01 35 - vyradené elektrické a elektronické zariadenia iné ako uvedené v 20 01 21 a 20 01 23, obsahujúce nebezpečné časti - N,
* 20 01 36 - vyradené elektrické a elektronické zariadenia iné ako uvedené v 20 01 21, 20 01 23 a 20 01 35 - O.
  1. Zabezpečenie zberu elektroodpadov z domácností nie je zahrnuté do miestneho poplatku za komunálne odpady a drobné stavebné odpady. Náklady na zber, prepravu a zhodnocovanie elektroodpadov znáša výrobca, resp. organizácia zodpovednosti výrobcov.
  2. Na základe schváleného harmonogramu, ktorý je 2 x ročne, môžu občania v stanovený deň vyložiť pred bránu nepoškodený elektroodpad.
  3. Do elektroodpadu patria najmä: televízory, rádiá, elektronické hračky, počítačová technika, kancelárska technika, telekomunikačná technika, videá, žiarovky, žiarivky, lampy, mobily, ohrievače, kávovary, práčky, chladničky, elektromotory, ručné elektrické náradie, predajné automaty.
  4. Do elektroodpadu nepatria: plynové variče, vypínače a zásuvky, svetelné reklamy, svetelná signalizácia, kovy, plasty, papier, drevo, zmesový komunálny odpad, či iné odpady.

**Článok 16**

**Nakladanie s batériami a akumulátormi**

1. Batérie a akumulátory sa v zmysle Katalógu odpadov zaraďujú pod katalógové čísla:

* 20 01 33 - batérie a akumulátory uvedené v 16 06 01, 16 06 02 alebo 16 06 03 a netriedené batérie a akumulátory obsahujúce tieto batérie – N,
* 20 01 34 - batérie a akumulátory iné ako uvedené v 20 01 33 - O.

1. Použité batérie a akumulátory, ktoré sú súčasťou elektroodpadu z domácností sa zbierajú spolu s týmto odpadom.
2. Zabezpečenie zberu batérií a akumulátorov z domácností nie je zahrnuté do miestneho poplatku za zmesový komunálny odpad. Náklady na zber, prepravu a zhodnocovanie batérií a akumulátorov znáša výrobca, tretia osoba, resp. organizácia zodpovednosti výrobcov.
3. Zber batérií a akumulátorov sa uskutočňuje dvakrát ročne z miesta ktoré určí obecný úrad v rámci zberu odpadov s obsahom škodlivín.
4. Do použitých batérií a akumulátorov patria: prenosné (gombíkové, tužkové, ...) a automobilové batérie a akumulátory.
5. Do použitých batérií a akumulátorov nepatria: priemyselné batérie a akumulátory, zmesový komunálny odpad, či iné odpady.

**Článok 17**

**Nakladanie s biologicky rozložiteľnými odpadmi**

* 1. Biologicky rozložiteľný komunálny odpad sa delí na:

1. biologicky rozložiteľný odpad zo záhrad a parkov vrátane odpadu z cintorínov,
2. biologicky rozložiteľný kuchynský odpad okrem toho, ktorého pôvodcom je fyzická osoba -podnikateľ alebo právnická osoba, ktorá prevádzkuje zariadenie spoločného stravovania,
3. jedlé oleje a tuky z domácností.
   1. Biologicky rozložiteľné odpady sa v zmysle Katalógu odpadov zaraďujú pod číslo:

* 20 02 01 - biologicky rozložiteľný odpad zo záhrad a parkov vrátane odpadu z cintorínov,
* 20 01 08 - biologicky rozložiteľný kuchynský odpad,
* 20 01 25 - jedlé oleje a tuky z domácností.
  1. Zber biologicky rozložiteľných odpadov zo záhrad občanov sa zabezpečuje nasledovným spôsobom:
* Každá domácnosť (rodinný dom) bude do konca roka 2016 vybavená kompostérom na kompostovanie biologicky rozložiteľných odpadov zo záhrad.
  1. Zber biologicky rozložiteľných odpadov z cintorína bude zabezpečený veľkoobjemovým kontajnerom umiestneným na miestnom cintoríne. Do tohto kontajnera môžu občania zhromažďovať biologicky rozložiteľný odpad z jeho údržby. Tento bude následne spracovaný kompostovaním.
  2. Biologicky rozložiteľný odpad z obecnej zelene bude zbieraný obcou a následne spracovaný kompostovaním.
  3. Vyzbieraný biologicky rozložiteľný odpad od obce a od občanov (druhy odpadov: 020107 odpady z lesného hospodárstva; 030105 piliny, hobliny, odrezky, odpadové rezivo, drevotrieskové/ drevovláknité dosky, dyhy iné ako uvedené v 03 01 04; 200201 biologicky rozložiteľný odpad) sa bude zhodnocovať v zariadení na zhodnocovanie BRO - Kompostáreň Zemplínske Jastrabie. Tieto druhy odpadov bude môcť občan odovzdať do uvedeného zariadenia aj osobne. Osobné odovzdanie odpadu je bezplatné, občan hradí iba dopravné náklady (benzín).
  4. Do biologicky rozložiteľných odpadov zo záhrad, parkov a cintorínov patria: kvety, tráva, lístie, drevný odpad zo strihania a orezávania krovín a stromov, vypletá burina, pozberové zvyšky z pestovania, zhnité ovocie a zelenina, piliny, drevná štiepka, hobliny, drevný popol.
  5. Do biologicky rozložiteľných odpadov zo záhrad, parkov a cintorínov nepatria najmä: zvyšky jedál, kamene, cigaretový ohorok, uhynuté zvieratá, časti zvierat.
  6. Zakazuje sa ukladať bioodpad zo záhrad a parkov do zberných nádob na komunálny odpad, na iné miesta než na to určené alebo ho spaľovať.
  7. Obec si uplatňuje výnimku z povinnosti zaviesť a zabezpečovať vykonávanie triedeného zberu biologicky rozložiteľného kuchynského odpadu v obci podľa § 81 ods. 21 písm. b) zákona o odpadoch, na základe ktorej obec preukáže, že najmenej 50% obyvateľov kompostuje vlastný odpad. Splnenie tejto podmienky obec preukazuje čestným prehlásením.
  8. Do biologicky rozložiteľných kuchynských odpadov patria: šupy z čistenia zeleniny a ovocia, kávové a čajové zvyšky, vaječné škrupiny, starý chlieb, zvyšky jedla, škrupinky z orecha, trus malých zvierat, papierové vrecká znečistené zeleninou, ovocím, maslom, džemom, potraviny po záručnej dobe alebo inak znehodnotené, použité papierové vreckovky a servítky, nespracované zostatky surovín, neskonzumované zostatky pokrmov a potravín rastlinného ale i živočíšneho pôvodu.
  9. Do biologicky rozložiteľných kuchynských odpadov nepatria: zelené odpady, lístie, drevo, drevený odpad, burina, kvety a pod.

**Článok 18**

**Nakladanie s biologickým rozložiteľným kuchynským odpadom a reštauračným odpadom od prevádzkovateľa kuchyne**

* 1. Biologicky rozložiteľný kuchynský a reštauračný odpad sa v zmysle Katalógu odpadov zaraďuje pod číslo:
* 20 01 08 - biologicky rozložiteľný kuchynský odpad,
  1. Prevádzkovateľ kuchyne zodpovedá za nakladanie s biologicky rozložiteľným kuchynským odpadom a reštauračným odpadom, ktorého je pôvodcom (§ 83 ods. 1 zákona o odpadoch).
  2. Prevádzkovateľ kuchyne na území obce je povinný zaviesť a zabezpečovať vykonávanie triedeného zberu pre biologicky rozložiteľný kuchynský odpad a reštauračný odpad, ktorého je pôvodcom (§ 83 ods. 2 zákona o odpadoch).
  3. Prevádzkovateľ kuchyne zabezpečuje zber, prepravu a ďalšie nakladanie s biologicky rozložiteľným kuchynským a reštauračným odpadom sám, alebo na základe zmluvného základu prostredníctvom organizácie, ktorá je oprávnená na nakladanie s týmto odpadom.
  4. Celkové náklady za zber, skladovanie, prepravu a spracovanie biologicky rozložiteľných kuchynských a reštauračných odpadov hradí prevádzkovateľ kuchyne (nie sú súčasťou miestneho poplatku).
  5. Prevádzkovateľ kuchyne si na svoje náklady obstaráva zberné nádoby určené pre biologicky rozložiteľný kuchynský a reštauračný odpad.
  6. Zberné nádoby musia byť umiestnené na vhodnom mieste u prevádzkovateľa kuchyne a musia byť udržiavané v náležitom stave, ľahko čistiteľné a dezinfikovateľné. Ukladanie zberných nádob na verejných priestranstvách je zakázané.
  7. Prevádzkovateľ kuchyne musí zabezpečiť skladovanie odpadu do doby odovzdania na jeho spracovanie tak, aby sa k obsahu kontajnera nedostala verejnosť a živočíchy a to najmä hlodavce.
  8. Frekvencia zberu musí byť v súlade s hygienickými predpismi zohľadňujúc aj teploty prostredia (leto/zima), pričom v letnom období frekvencia zberu musí byť vyššia. Minimálna frekvencia zberu je 1 krát za dva týždne.
  9. Zakazuje sa:
* dávať tento odpad do nádob určených na zber komunálnych odpadov v obci,
* používať drviče biologicky rozložiteľného kuchynského a reštauračného odpadu napojené na verejnú kanalizáciu; tento zákaz sa neuplatní, ak vlastník verejnej kanalizácie, do ktorej sa tento odpad vypúšťa, s používaním drviča súhlasí a používanie drviča je upravené v zmluve o odvádzaní odpadových vôd,
* zbaviť použitých jedlých olejov a tukov vypúšťaním do kanalizácie,
* kŕmiť zvieratá kuchynským a reštauračným odpadom. Zákaz skrmovania sa vzťahuje aj na zvieratá v ZOO a zvieratá v útulkoch.
  1. Prevádzkovateľ kuchyne je povinný na vyžiadanie obce poskytnúť pravdivé a úplné informácie súvisiace s nakladaním s komunálnymi odpadmi a biologickým rozložiteľným kuchynským odpadom a reštauračným odpadom od prevádzkovateľa kuchyne.

**Článok 19**

**Nakladanie s jedlými olejmi a tukmi z domácností**

* 1. Jedlé oleje a tuky sa v zmysle Katalógu odpadov zaraďujú pod číslo:
* 20 01 25 - jedlé oleje a tuky z domácností.
  1. Na území obce je zavedený kalendárový zber a preprava použitých jedlých olejov a tukov, na základe schváleného harmonogramu, ktorý je 3 x ročne.
  2. Zakazuje sa zbaviť použitých jedlých olejov a tukov vypúšťaním do kanalizácie, zmiešavaním s komunálnym odpadom, ukladaním na verejných priestranstvách, resp. k zberným nádobám na iný druh odpadu
  3. Do jedlých olejov a tukov patria oleje a tuky z prípravy jedál, zvyšky nespotrebovaných olejov, prepálené oleje, zvyšky masla či tuku.
  4. Medzi jedlé oleje a tuky nepatria motorové, hydraulické, či iné oleje a tuky, ktoré neboli pôvodne určené na konzumáciu, či na prípravu jedla.

**Článok 20**

**Nakladanie s nespotrebovanými liekmi a zdravotníckymi pomôckami**

* 1. Nespotrebované lieky a zdravotnícke pomôcky sú fyzické osoby povinné odovzdať do verejných lekární, ktoré sú povinné ich zhromažďovať a odovzdať Štátnemu ústavu pre kontrolu liečiv.
  2. Nespotrebované lieky je zakázané vyhadzovať alebo ukladať do nádob na zmesový komunálny odpad alebo vedľa nich.

**Článok 21**

**Nakladanie s odpadovými pneumatikami**

* 1. Odpadové pneumatiky nie sú súčasťou komunálnych odpadov a ani zberu odpadov, ktorý zabezpečuje obec.
  2. Konečný používateľ pneumatiky je povinný pneumatiku po tom, ako sa stala odpadovou pneumatikou, odovzdať distribútorovi pneumatík (pneuservis, autoservis) okrem odpadových pneumatík umiestnených na kolesách starého vozidla odovzdávaného osobe oprávnenej na zber starých vozidiel alebo spracovateľovi starých vozidiel.

**Článok 22**

**Miestny poplatok za zber prepravu a zneškodňovanie komunálnych odpadov a drobných**

**stavebných odpadov**

* 1. Za zber, prepravu a zneškodňovanie komunálnych odpadov a drobných stavebných odpadov sa platí obci miestny poplatok.
  2. Okruh platiteľov poplatkov, výšku a sadzbu poplatkov, vznik a zánik povinnosti platenia poplatkov a ďalšie náležitosti poplatkov upravuje všeobecne záväzné nariadenia o miestnych daniach a o miestnom poplatku za komunálne odpady a drobné stavebné odpady pre územie obce Lastovce.

**Článok 23**

**Nezákonne umiestnený odpad**

* 1. Oznámiť nezákonné umiestnenie odpadu môže akákoľvek fyzická osoba alebo právnická osoba príslušnému orgánu štátnej správy odpadového hospodárstva alebo obci (§ 15 ods. 1 zákona o odpadoch).
  2. Vlastník, správca alebo nájomca nehnuteľnosti je povinný bezodkladne po zistení, že na jeho nehnuteľnosti bol nezákonne umiestnený odpad, oznámiť túto skutočnosť orgánu podľa bodu 1).
  3. Ak príslušný orgán štátnej správy odpadového hospodárstva v konaní o určení zodpovednej osoby podľa zákona o odpadoch zistí osobu zodpovednú za nezákonné umiestnenie odpadu, určí ju za osobu povinnú zabezpečiť nakladanie s nezákonne umiestneným odpadom.
  4. Osoba určená ako zodpovedná za nakladanie s nezákonne umiestneným odpadom je povinná zabezpečiť zhodnotenie alebo zneškodnenie tohto odpadu v súlade so zákonom o odpadoch a týmto VZN na vlastné náklady; ak ide o komunálne odpady alebo drobné stavebné odpady, urobí tak výlučne prostredníctvom osoby, ktorá má na túto činnosť uzatvorenú zmluvu s obcou.
  5. Ak výsledkom postupu podľa bodu 3) nebola určená osoba povinná zabezpečiť nakladanie s nezákonne umiestneným odpadom, zabezpečí zhodnotenie alebo zneškodnenie odpadu v súlade so zákonom o odpadoch na vlastné náklady

1. obec, ak ide o komunálne odpady alebo drobné stavebné odpady,
2. príslušný orgán štátnej správy odpadového hospodárstva, ak ide o iné odpady ako odpady uvedené v písmene a).
   1. Kto zabezpečil zhodnotenie odpadu alebo zneškodnenie odpadu v súlade s bodom 5), má nárok na náhradu vynaložených nákladov voči osobe, ktorá je zodpovedná za nezákonné umiestnenie odpadu.
   2. Obec je oprávnená zabezpečiť v súlade so zákonom o odpadoch zhodnotenie alebo zneškodnenie nezákonne umiestneného odpadu, ktorý je komunálnym odpadom alebo drobným stavebným odpadom, bezodkladne po jeho zistení, pričom v tomto prípade sa postup podľa bodov 1) až 5) neuplatní.

**IV.ČASŤ**

**KONTROLNÁ ČINNOSŤ, PRIESTUPKY A SANKCIE**

**Článok 24**

**Kontrola dodržiavania ustanovení VZN**

1. Kontrolu dodržiavania povinností uložených týmto nariadením sú oprávnení vykonávať
2. poverení zamestnanci obce,
3. hlavný kontrolór,
4. poslanci obecného zastupiteľstva,

**Článok 26**

**Priestupky a sankcie**

1. Priestupku sa dopustí ten, kto poruší zákazy definované v Článku 9 tohto VZN.
2. Priestupky voči fyzickým osobám na úseku odpadového hospodárstva prejednáva obec. Iné priestupky podľa zákona o odpadoch prejednáva orgán štátnej správy odpadového hospodárstva.
3. Za priestupok môže obec uložiť pokutu do 1 500 eur.
4. Na priestupky a na ich prejednávanie sa vzťahujú všeobecné právne predpisy a to § 115 zákona o odpadoch a zákon č. 372/1990 Zb. o priestupkoch v znení neskorších predpisov.
5. Výnosy pokút uložených za priestupky podľa odseku 2 sú príjmom rozpočtu obce.

**V.ČASŤ**

**ZÁVEREČNÉ USTANOVENIA**

**Článok 27**

**Záverečné ustanovenia**

1. Toto VZN vychádza z platnej legislatívy v oblasti odpadového hospodárstva Slovenskej republiky.
2. Ostatné ustanovenia, ktoré nie sú upravené týmto VZN sa riadia ustanoveniami zákona č. 79/2015 Z. z. o odpadoch a o zmene a doplnení niektorých zákonov v znení neskorších predpisov.
3. Týmto nariadením nie sú dotknuté práva a povinnosti podľa osobitných predpisov.
4. VZN schválilo Obecné zastupiteľstvo v Lastovciach na zasadnutí dňa ................................ , Uznesením č..................... .
5. VZN nadobúda účinnosť 15-tym dňom od zverejnenia na úradnej tabuli obce, t. j. dňa ....................... .
6. Dňom nadobudnutia účinnosti tohto VZN sa ruší VZN č. 2/2016 o nakladaní s komunálnymi odpadmi a drobnými stavebnými odpadmi a Dodatok č.1 k VZN č. 126/2013 o nakladaní s komunálnymi odpadmi a drobnými stavebnými odpadmi.

.....................................................................

Podpis a pečiatka